[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.1.2006

SEC(2006) 83 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΠΕ-τμήμα Εγγυήσεων Σύστημα έγκαιρης προειδοποίησης αριθ. 12/2005

ΠΙΝΑΚΑΣ ΠΕΡΙΕΧΟΜΕΝΩΝ

1. Προσωρινή ανάλωση πιστώσεων 3

2. Σχόλια για την εκτέλεση του προΰπολογισμού 2005 3

3. Συμπεράσματα 5

1. προσωρινη αναλωση πιστωσεων

H απορρόφηση των πιστώσεων της κατηγορίας 1 του προϋπολογισμού ανήλθε σε 48 888,2 εκατ. ευρώ, δηλαδή ποσοστό 98,4% των πιστώσεων. Πρόκειται για καθαρό ποσό, που προκύπτει μετά την αφαίρεση των ποσών που ανακτήθηκαν με τις δημοσιονομικές διορθώσεις στο πλαίσιο της εκκαθάρισης των λογαριασμών του ΕΓΤΠΕ, Τμήμα Εγγυήσεων, καθώς και με τις αναστολές και μειώσεις προκαταβολών που επιβλήθηκαν στη διάρκεια της χρήσης.

Στον συνημμένο στο παράρτημα πίνακα εμφαίνεται η προσωρινή ανάλωση πιστώσεων του προϋπολογισμού 2005 για την περίοδο από τις 16 Οκτωβρίου 2004 έως τις 15 Οκτωβρίου 2005. Οι τελικές αριθμητικές τιμές της εκτέλεσης του προϋπολογισμού θα είναι γνωστές μόνο μετά τις 31 Δεκεμβρίου 2005, επειδή η Επιτροπή έχει τη δυνατότητα να πραγματοποιεί άμεσες πληρωμές μέχρι τότε. Συγκριτικώς προς τις αρχικές πιστώσεις του προϋπολογισμού, η εκτέλεση αυτή εμφανίζει συνολική υστέρηση κατά –788,4 εκατ. ευρώ περίπου, κατανεμόμενη ως εξής:

- για την υποκατηγορία 1α, ανέρχεται σε –725,9 εκατ. ευρώ, και

- για την υποκατηγορία 1β, ανέρχεται σε –62,6 εκατ. ευρώ.

2. Σχολια για την εκτελεση του προΰπολογισμου 2005

Η προσωρινή εκτέλεση του προϋπολογισμού 2005 για τα σημαντικότερα κονδύλια επηρεάζεται από τους εξής παράγοντες (Σημείωση: εντός παρενθέσεως σημειώνεται το επίπεδο υπέρβασης (+) ή υστέρησης (–) εκτέλεσης).

2.1. Νομισματικοί παράγοντες

Ισοτιμία δολαρίου/ευρώ

Το επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνει υπόψη την εξέλιξη της ισοτιμίας δολαρίου/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και ορισμένων εσωτερικών ενισχύσεων, όπως η ενίσχυση στο βαμβάκι, οι δαπάνες εξαρτώνται από την ισοτιμία ευρώ/δολαρίου.

Ο προϋπολογισμός που εγκρίθηκε από την Αρμόδια για τον Προϋπολογισμό Αρχή βασίζεται στις πιστώσεις που ζητήθηκαν στο ΠΠ 2005, το οποίο καταρτίστηκε με βάση τη μέση ισοτιμία 1 ευρώ = 1,25 $. Σημειωτέον ότι για το διάστημα από την 1η Αυγούστου 2004 έως τις 31 Ιουλίου 2005, η μέση ισοτιμία ήταν περίπου 1 ευρώ = 1,27 $, δηλαδή περίπου 2% πάνω από την ισοτιμία που χρησιμοποιήθηκε για την κατάρτιση του ΠΠ 2005.

2.2. Υποκατηγορία 1α - Αγοραίοι παράγοντες

Για την υποκατηγορία 1α, σημειώθηκε υστέρηση εκτέλεσης των πιστώσεων του προϋπολογισμού στον τομέα των ζωικών προϊόντων, ενώ στον τομέα των φυτικών προϊόντων σημειώθηκε υπέρβαση:

- η υπέρβαση εκτέλεσης στον τομέα των φυτικών προϊόντων ανήλθε σε 335,7 εκατ. ευρώ και αφορούσε κυρίως τα σιτηρά, τις αροτραίες καλλιέργειες, τα κλωστικά φυτά και τις άμεσες ενισχύσεις οριζόντιου χαρακτήρα·

- η υστέρηση εκτέλεσης στον τομέα των ζωικών προϊόντων ανήλθε σε –795,3 εκατ. ευρώ και αφορούσε κυρίως το γάλα και το χοίρειο κρέας.

Ωστόσο, η εικόνα δεν ήταν ομοιόμορφη στους ανωτέρω τομείς. Η υπέρβαση/υστέρηση εκτέλεσης αφορούσε κυρίως τα ακόλουθα κονδύλια:

2.2.1. Μέτρα παρέμβασης στην αγορά σιτηρών (+270,6 εκατομμύρια ευρώ)

Η ανωτέρω υπέρβαση εκτέλεσης είναι απόρροια των αυξημένων ποσοτήτων σιτηρών που οδηγήθηκαν σε δημόσια αποθεματοποίηση μετά την υπερπλούσια εσοδεία σιτηρών της περιόδου 2004/05, όπου περίπου 13,9 εκατ. τόνοι σιτηρών οδηγήθηκαν σε δημόσια αποθεματοποίηση, έναντι παραδοχής ποσότητας 2,6 εκατ. τόνων που καλύπτεται από τις πιστώσεις τις οποίες διέθεσε η Αρμόδια για τον Προϋπολογισμό Αρχή.

2.2.2. Άμεσες πληρωμές για αροτραίες καλλιέργειες (+173,5 εκατομμύρια ευρώ)

Η ανωτέρω υπέρβαση εκτέλεσης οφείλεται στο γεγονός ότι οι πληρωμές εκ μέρους των κρατών μελών για στρεμματικές ενισχύσεις στα σιτηρά ήσαν υψηλότερες από τις παραχωρηθείσες πιστώσεις από την Αρμόδια για τον Προϋπολογισμό Αρχή η οποία, όταν εγκρίθηκε ο προϋπολογισμός, είχε μειώσει τις πιστώσεις που ζήτησε η Επιτροπή για το υπόψη μέτρο.

2.2.3. Κλωστικά φυτά (+59,6 εκατομμύρια ευρώ)

Η ανωτέρω υπέρβαση εκτέλεσης οφείλεται στο γεγονός ότι λόγω των μεγαλύτερων ποσοτήτων βαμβακιού τα κράτη μέλη πραγματοποίησαν πληρωμές υψηλότερες από τις παραχωρηθείσες πιστώσεις από την Αρμόδια για τον Προϋπολογισμό Αρχή η οποία, όταν εγκρίθηκε ο προϋπολογισμός, είχε μειώσει τις πιστώσεις που ζήτησε η Επιτροπή για το υπόψη μέτρο.

2.2.4. Οπωροκηπευτικά (–65,6 εκατομμύρια ευρώ)

Η υστέρηση αυτή εκτέλεσης είναι απόρροια των ευνοϊκών συνθηκών που επικρατούν στην αγορά οπωροκηπευτικών, όπου από την αγορά αποσύρθηκαν μικρότερες ποσότητες οπωροκηπευτικών σε σύγκριση με τις ποσότητες που λήφθηκαν υπόψη κατά την κατάρτιση του προϋπολογισμού, το δε ύψος της καταβαλλόμενης ενίσχυσης για τις μπανάνες ήταν χαμηλότερο από εκείνο που λήφθηκε υπόψη κατά την κατάρτιση του προϋπολογισμού, συνεπεία αυξημένης αγοραίας τιμής του προϊόντος.

2.2.5. Άλλα φυτικά προϊόντα και μέτρα (–136,0 εκατομμύρια ευρώ)

Η ανωτέρω υστέρηση εκτέλεσης προκύπτει από την επιβράδυνση καταβολής των ενισχύσεων για αποξηραμένη χορτονομή, καθώς και από τις χαμηλότερες πληρωμές που πραγματοποίησαν τα κράτη μέλη για τα διάφορα προγράμματα POSEI.

2.2.6. Άμεσες ενισχύσεις οριζόντιου χαρακτήρα (+65,0 εκατομμύρια ευρώ)

Η ανωτέρω υπέρβαση εκτέλεσης των πιστώσεων του Απλοποιημένου Καθεστώτος Στρεμματικών Ενισχύσεων (Simplified Area Payments Scheme -SAPS), το οποίο αφορά οκτώ από τα δέκα νέα κράτη μέλη, οφείλεται στην επενέργεια της διπλής ισοτιμίας που συνεπάγεται η καταβολή των ενισχύσεων σε ανατιμώμενα, έναντι του ευρώ, εθνικά νομίσματα από τα εν λόγω κράτη μέλη τα οποία δεν συμμετέχουν στο κοινό νόμισμα.

2.2.7. Γάλα και γαλακτοκομικά προϊόντα (–1 049,3 εκατομμύρια ευρώ)

Η ανωτέρω υστέρηση εκτέλεσης προκύπτει από τη μείωση των δαπανών για τα διάφορα μέτρα λόγω των ευνοϊκών συνθηκών που επικρατούν στην εσωτερική και την εξωτερική αγορά γαλακτοκομικών προϊόντων. Οι συνθήκες αυτές επέτρεψαν στην Επιτροπή να μειώσει το επίπεδο των επιστροφών κατά την εξαγωγή και των ενισχύσεων στην εσωτερική αγορά για τη διάθεση των διαφόρων προϊόντων του τομέα σε σύγκριση με τα επίπεδα που λήφθηκαν υπόψη κατά την κατάρτιση του προϋπολογισμού. Επιπλέον, εισπράχθηκε εισφορά γάλακτος για συνολική πλεονάζουσα ποσότητα άνω του 1,0 εκατομμυρίου τόνων γάλακτος συγκριτικά με την ποσότητα των 0,25 εκατομμυρίων τόνων βάσει της οποίας καταρτίστηκε ο προϋπολογισμός, αυξάνοντας τοιουτοτρόπως περαιτέρω την εξοικονόμηση χρημάτων στον τομέα.

2.2.8. Βόειο κρέας (+288,1 εκατομμύρια ευρώ)

Η ανωτέρω υπέρβαση εκτέλεσης προκύπτει από τον αυξημένο αριθμό των κτηνοτροφικών πριμοδοτήσεων του 2004 που καταβλήθηκαν από τα κράτη μέλη σε αντίθεση με τον αριθμό που λήφθηκε υπόψη κατά την κατάρτιση του προϋπολογισμού.

2.2.9. Συμμόρφωση εκκαθάρισης λογαριασμών (–169,9 εκατομμύρια ευρώ)

Το ποσό αυτό θεωρείται ως είσπραξη, η δε αύξησή του οφείλεται στην αύξηση των ποσών που ανακτώνται από τα κράτη μέλη συνεπεία των αποφάσεων συμμόρφωσης της εκκαθάρισης λογαριασμών που έλαβε η Επιτροπή στη διάρκεια της παρούσας χρήσης.

2.3. Υποκατηγορία 1β - Αγροτική ανάπτυξη (–62,6 εκατομμύρια ευρώ)

Οι πιστώσεις 2005 αναλήψεων υποχρεώσεων για την αγροτική ανάπτυξη (EΕ των 15) και για το μεταβατικό μέσο για τα νέα κράτη μέλη ορίστηκαν στο ανώτατο όριο για την παρούσα υποκατηγορία.

Κατά τη στιγμή σύνταξης της παρούσας έκθεσης, έχουν διενεργηθεί όλες οι αναλήψεις υποχρεώσεων και σχεδόν όλες οι πιστώσεις πληρωμών όπως προβλέπονται στον προϋπολογισμό για το μεταβατικό μέσο, το οποίο υλοποιείται βάσει διαχωριζόμενων πιστώσεων.

Η τρέχουσα υστέρηση εκτέλεσης αφορά τις πιστώσεις αναλήψεων υποχρεώσεων του ΕΓΤΠΕ – Τμήμα Εγγυήσεων για την αγροτική ανάπτυξη στην ΕΕ-15 και είναι απόρροια της υστέρησης εκτέλεσης ορισμένων μηχανισμών αγροτικής ανάπτυξης, όπως η πρόωρη συνταξιοδότηση (νέο σύστημα), γεωργία και περιβάλλον (νέο σύστημα) και δασοκομία (νέο σύστημα).

3. Συμπερασματα

Λόγω της υστέρησης δαπανών όπως εξηγείται ανωτέρω, που ανέρχεται σε–725,9 εκατ. ευρώ για την υποκατηγορία 1α, η Επιτροπή πρότεινε, υποβάλλοντας τροποποιητικό προϋπολογισμό αριθ. 8/2005, στην Αρμόδια για τον Προϋπολογισμό Αρχή τη μείωση των πιστώσεων του ΕΓΤΠΕ – Τμήμα Εγγυήσεων για την εν λόγω υποκατηγορία κατά 650,0 εκατ. ευρώ. Ο τροποποιητικός αυτός προϋπολογισμός εγκρίθηκε κατά τη σύνοδο ολομελείας του Ευρωπαϊκού Κοινοβουλίου τον Δεκέμβριο 2005.

[pic]